PMIndiaData/PMIndiaSum huggingface dataset:
प्रधानमंत्री ने जम्‍मू-कश्‍मीर के छात्रों से मुलाकात की

जम्‍मू-कश्‍मीर के श्रीनगर की 30 स्‍कूली छात्राओं ने आज नई दिल्‍ली में प्रधानमंत्री श्री नरेन्‍द्र मोदी से भेंट की। भारतीय सेना द्वारा आयोजित ऑपरेशन सदभावना के अंतर्गत ये छात्राएं देश के विभिन्‍न भागों का भ्रमण कर रही हैं। प्रधानमंत्री ने स्‍कूली छात्राओं से बालिकाओं की शिक्षा, स्‍वच्‍छ भारत, उनके सपने और उनकी अभिलाषाएं जैसे विभिन्‍न विषयों पर बातचीत की। बातचीत के दौरान छात्राओं द्वारा पूछे गए सवालों के जवाब में प्रधानमंत्री महोदय ने बालिकाओं की शिक्षा के लिए सरकार द्वारा उठाए गए विभिन्‍न कदमों की जानकारी दी। उन्‍होंने स्‍व्‍च्‍छ भारत मिशन से स्‍वास्‍थ्‍य और पर्यटन क्षेत्र में होने वाले लाभों का विवरण दिया। उन्‍होंने ध्‍यान केंद्रित करने के लिए योग के लाभों पर चर्चा की। जम्‍मू-कश्‍मीर के युवाओं द्वारा सिविल सेवा परीक्षाओं में सफलता पाने तथा खेल में अपनी योग्‍यता दिखाने को रेखांकित करते हुए प्रधानमंत्री ने कहा कि भारत का भविष्‍य उज्‍ज्‍वल है और जम्‍मू-कश्‍मीर के बच्‍चों व युवाओं को देश के लिए अत्‍यधिक योगदान देना है।
कैबिनेट ने भारत और तंजानिया के बीच समझौता ज्ञापन को स्वीकृति प्रदान की

प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल की बैठक में भारत और तंजानिया के बीच जल संसाधन प्रबंधन और विकास में दिवपक्षीय सहयोग के लिए समझौता ज्ञापन (एमओयू) पर हस्ताक्षर को स्वीकृति प्रदान की। समझौता ज्ञापन से दोनों देशों के बीच जल संचयन, जल सरंक्षण,सतह व भूमिगत जल प्रबंधन, विकास और जल स्तर पुनर्भरण तकनीकों में दिवपक्षीय सहयोग को बढ़ावा मिलेगा। इसके साथ ही दोनों देश आम सहमति से विशेषज्ञों के आदान-प्रदान, प्रशिक्षण कार्यक्रमों की व्यवस्था, अध्ययन भ्रमण और प्रदर्शनात्मक प्रायोगिक अध्ययन सहित अन्य गतिविधियां को प्रोत्साहित करेगें। समझौता ज्ञापन के अंतर्गत कार्यकलापों की निगरानी के लिए एक संयुक्त कार्यबल बनाया जाएगा। पृष्ठभूमि:- जल संसाधन, नदी विकास और गंगा संरक्षण मंत्रालय अन्य देशों के साथ जल संसाधन विकास और प्रबंधन के क्षेत्र में द्विपक्षीय सहयोग पर विचार कर रहा है। ये सब मुख्यतः नीतियों और तकनीकी विशेषज्ञताओं की साझेदारी, प्रशिक्षण पाठ्यक्रम का संचालन, कार्यशालाएं, वैज्ञानिक और तकनीकी संगोष्ठी, विशेषज्ञों और अध्ययन भ्रमण के आदान-प्रदान के माध्यम से किया जा रहा है। भारत और तंजानिया के बीच द्विपक्षीय सहयोग तंजानिया के जल संसाधन मंत्री के 16 जुलाई 2014 को नई दिल्ली दौरे के अनुरूप किया जा रहा है। इस दौरान दोनों देश ने जल संचयन और प्रबंधन के मुद्दे पर विचार-विमर्श किया और आपसी परामर्श के बाद समझौता ज्ञापन पर हस्ताक्षर करने का निर्णय लिया।
सूचना एंव संचार प्रौद्योगिकी और डिजिटल इकनॉमी के क्षेत्र में द्विपक्षीय सहयोग को मजबूती देने के लिए भारत और ट्यूनीशिया के बीच एमओयू

प्रधानमंत्री श्री नरेन्‍द्र मोदी की अध्यक्षता में केंद्रीय कैबिनेट ने अवगत कराया है कि सूचना एवं संचार प्रौद्योगिकी (आईसीटी) और डिजिटल इकनॉमी के क्षेत्र में द्विपक्षीय सहयोग को मजबूती देने के लिए 2 जून 2016 को भारत और ट्यूनीशिया के बीच सहमति पत्र (एमओयू) पर हस्ताक्षर किए गए। एमओयू आईसीटी और डिजिटल इकनॉमी के क्षेत्र में दोनों देशों के निजी संस्थानों, सरकारों, क्षमता निर्माण को बढ़ाने में शामिल संस्थानों और सार्वजनिक एवं निजी क्षेत्र के अन्य संस्थानों के बीच सक्रिय सहयोग और विनिमय को प्रोत्साहित करता है।
अमरीकी रक्षा सचिव श्री एस्टन कार्टर ने प्रधानमंत्री से मुलाकात की

अमरीकी रक्षा सचिव श्री एस्टन कार्टर ने आज यहां प्रधानमंत्री श्री नरेन्‍द्र मोदी से मुलाकात की। प्रधानमंत्री ने भारत और अमरीका के बीच रक्षा सहयोग को सुदृढ़ करने में रक्षा सचिव कार्टर के सहयोग की सराहना की। प्रधानमंत्री ने इस वर्ष जून में अपने सफल अमरीकी दौरे को याद‍किया। उन्‍होंने अमरीका के साथ भारत को सुद़ढ् और सशक्‍त द्विपक्षीय नीतिगत साझेदारी के प्रति वचनबद्धता को दोहराया। सचिव कार्टन ने इस वर्ष जून में हुए निर्णयों और विमर्श की दिशा में आगे बढ़ी प्रगति से प्रधानमंत्री को अवगत कराया। दोनों नेताओं के एशिया पेसीफिक क्षेत्र में स्‍थानीय मुद्दों तथा प्रगति पर भी विचार विमर्श किया।
प्रधानमंत्री ने भारत सरकार के सचिवों के साथ बैठक की

प्रधानमंत्री श्री नरेन्‍द्र मोदी ने आज (बृहस्‍पतिवार) भारत सरकार के सभी सचिवों से मुलाकात की। बैठक में कैबिनेट मंत्री और राज्‍य मंत्री (स्‍वतंत्र प्रभार) भी उपस्थित थे। मंत्रिमंडल सचिव ने इस वर्ष जनवरी में सचिवों के आठ समूहों की ओर से प्रधानमंत्री को सौंपी गई रिपोर्ट के अनुसरण में अब तक किए गए कार्यों पर आधारित संक्षिप्‍त विवरण पेश किया। आठ समूहों में से दो समूहों के लिए प्रतिवेदकों ने अपने समूहों की संस्‍तुतियों के कार्यान्‍वयन की स्थिति के बारे में भी विवरण पेश किए। सचिवों के दस नए समूह गठित किए जा रहे हैं, जो नवंबर के अंत तक शासन संबंधी विभिन्‍न मुद्दों पर अपनी रिपोर्ट दाखिल करेंगे। पूर्ववर्ती समूहों की तुलना में, जो विशेष बिन्‍दुओं के लिए काम करते थे, इस बार कृषि, ऊर्जा, परिवहन आदि जैसे क्षेत्रों पर समूहों का ध्‍यान केंद्रित होगा। सचिवों को संबोधित करते हुए प्रधानमंत्री ने आठ तथ्‍यान्‍वेषी समूहों के हिस्‍से के रूप में जनवरी माह में उनके द्वारा किए गए कार्यों के लिए उनकी सराहना की। उन्‍होंने उनसे मांग करते हुए कहा कि संबंधित क्षेत्रों में केंद्र सरकार द्वारा किए गए जिन कार्यों का वे अध्‍ययन करेंगे, उनकी आलोचनात्‍मक समीक्षा भी करें। उन्‍होंने उनसे यह भी कहा कि वे अनुसंधान संबंधी विषयों के साथ युवा अधिकारियों को जोड़ें। जनसंख्‍या में युवाओं के सकारात्‍मक अनुपात के बारे में चर्चा करते हुए प्रधानमंत्री ने कहा कि सभी समूह अपनी संस्‍तुतियों के हिस्‍से के रूप में भारत के 80 करोड़ युवाओं की शक्ति से लाभ प्राप्‍त करने को प्राथमिकता दें। उन्‍होंने कहा कि भारत सरकार के सचिवों के समूह के पास भारत की जनता की आशाओं और आकांक्षाओं को पूरा करने के लिए नीतियां तैयार करने हेतु सामूहिक बुद्धिमत्‍ता और अनुभव है। उन्‍होंने अगले कार्य की ओर अपना ठोस कदम रखने के लिए उनका आह्वान किया।
प्रधानमंत्री ने एस्ट्रोसैट के सफल प्रक्षेपण के लिए ‘इसरो’ को बधाई दी

प्रधानमंत्री श्री नरेन्द्र मोदी ने भारत की मल्टी वेवलेंथ अंतरिक्ष वेधशाला एस्‍ट्रोसैट के पीएसएलवी सफल प्रक्षेपण के लिए भारतीय अंतरिक्ष अनुसंधान संगठन (इसरो) को बधाई दी है। ‘शाबाश इसरो, भारतीय विज्ञान और हमारे वैज्ञानिकों के लिए यह एक और भव्य उपलब्धि है। http://www.isro.gov.in/update/28-sep-2015/pslv-successfully-launches-india%E2%80%99s-multi-wavelength-space-observatory-astrosat,” प्रधानमंत्री ने कहा।
मंत्रिमंडल ने राज्‍य सभा में लंबित नालंदा विश्‍वविद्यालय (संशोधन) विधेयक, 2013 को वापस लेने के प्रस्‍ताव को स्‍वीकृति दी

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने राज्‍य सभा में लंबित नालंदा विश्‍वविद्यालय (संशोधन) विधेयक, 2013 को वापस लेने के प्रस्‍ताव को मंजूरी दे दी है। नालंदा विश्‍वविद्यालय की स्‍थापना अक्‍टूबर, 2009 में थाईलैंड में आयोजित चौथी पूर्व एशिया शिखर बैठक में जारी संयुक्‍त प्रेस वक्‍तव्‍य के आधार पर की गई थी। प्रेस वक्‍तव्‍य में एक गैर सरकारी, अलाभकारी, धर्मनिरपेक्ष और स्‍वशासी अंतरराष्‍ट्रीय संस्‍थान स्‍थापित करने को समर्थन दिया गया था। इसके बाद संसद द्वारा नालंदा विश्‍वविद्यालय अधिनियम, 2010 पारित किया गया और यह 25 नवंबर, 2019 से प्रभावी हुआ। वर्तमान प्रस्‍ताव राज्‍य सभा में नालंदा विश्‍वविद्यालय (संशोधन), 2013 को वापस लेने से संबंधित है। 26 अगस्‍त, 2013 को राज्‍य विधेयक सभा में प्रस्‍तुत विधेयक का उद्देश्‍य नालंदा विश्‍वविद्यालय अधिनियम, 2010 के कुछ प्रावधानों में संशोधन करना और कुछ नए प्रावधान जोड़ना था। नालंदा विश्‍वविद्यालय अधिनियम, 2010 के अनुच्‍छेद 7 के अनुसार नालंदा विश्‍वविद्यालय के गवर्निंग बोर्ड का गठन कर लिया गया है और यह भारत के माननीय राष्‍ट्रपति की स्‍वीकृति से 21.11.2016 से प्रभावी है। प्रस्‍तावित संशोधनों पर आगे बढ़ने के लिए कोई अंतिम निर्णय लेने से पहले नालंदा विश्‍वविद्याल के गवर्निंग बोर्ड के साथ संशोधन विधेयक पर विचार-विमर्श की आवश्‍यकता होगी। वर्तमान गवर्निंग बोर्ड संपूर्ण नालंदा विश्‍वविद्याल अधिनियम, 2010 पर नए सिरे से भी विचार कर सकता है और जहां कही भी आवश्‍यक हो संशोधनों/जोड़ो का सुझाव दे सकता है। सितंबर, 2014 में विदेश मंत्री श्रीमती सुषमा स्‍वराज द्वारा विश्‍वविद्याल में शिक्षण कार्य का शुभांरभ किया गया था। भारत के माननीय राष्‍ट्रपति विश्‍वविद्यालय के विजि़टर हैं। डॉ. विजय भटकर विश्‍वविद्यालय के चांसलर और प्रोफेसर सुनैना सिंह कुलपति हैं। अभी विश्‍वविद्यालय के तीन अध्‍ययन केंद्रों – स्‍कूल ऑफ हिस्‍टोरिकल स्‍टडीज़, स्‍कूल ऑफ इकोलॉजी एंड एनवायरनमेंट स्‍टडीज़ और स्‍कूल ऑफ बुद्धिस्‍ट स्‍टडीज़ – में 116 विद्यार्थी हैं। इनमें 21 देशों के 35 अंतर्राष्‍ट्रीय विद्यार्थी शामिल है।
प्रधानमंत्री ने वैंकूवर में गुरुद्वारा खालसा दीवान और लक्ष्मी नारायण मंदिर का दौरा किया

प्रधानमंत्री श्री नरेन्द्र मोदी और कनाडा के प्रधानमंत्री श्री स्टीफन हार्पर ने आज वैंकूवर में गुरुद्वारा खालसा दीवान का दौरा किया। गुरुद्वारा खालसा दीवान में अपनी टिप्पणियों के दौरान प्रधानमंत्री ने मुख्यमंत्री के रूप में अपने कार्यकाल के दौरान गुजरात में लाखपत में गुरुद्वारा के पुनर्निर्माण का वर्णन किया। उन्होंने कहा कि लाखपत स्थित गुरुद्वारा, जहां गुरु नानक 15 दिनों के लिए ठहरे थे, 2001 के भूकंप में ध्वस्त हो गया था और उसका पुनर्निर्माण सफलतापूर्वक किया गया। प्रधानमंत्री ने गुरु नानक के संदेश का उद्धरण दिया कि “कर्मभूमि पर फल के लिए श्रम सबको करना पड़ता है, रब सिर्फ लकीरें देता है, रंग हम सबको भरना पड़ता है” और कहा कि हम सबको जीवन में इंसानियत का रंग भरना चाहिए और मानवता की सेवा करनी चाहिए। प्रधानमंत्री श्री मोदी और कनाडा के प्रधानमंत्री श्री हार्पर ने कोमागाटामारू संग्रहालय का भी दौरा किया। लक्ष्मी नारायण मंदिर में अपनी टिप्पणियों में प्रधानमंत्री ने कनाडा के प्रधानमंत्री और कनाडा के लोगों का गर्मजोशी से स्वागत और आवभगत के लिए धन्यवाद दिया। उन्होंने कहा कि भारत के सर्वोच्च न्यायालय ने हिन्दुवाद को जीवन का एक मार्ग बताया है। उन्होंने उपस्थित जन-समूह से प्रकृति और करुणा के साथ संतुलन बनाते हुए वैज्ञानिक तरीके से जीवन जीने का आग्रह किया। उन्होंने कहा कि हाल ही में संयुक्त राष्ट्र संघ ने 21 जून को अंतर्राष्ट्रीय योग दिवस के रूप में अपनाया है और 177 देशों ने भारत के प्रस्ताव का सह-प्रायोजन किया था। उन्होंने कहा कि योग में आधुनिक जीवन के तनाव पर विजय पाने में विश्व को मदद देने की काफी क्षमता है। उन्होंने लोगों से इस संदेश को प्रचारित करने का आग्रह किया।
प्रधानमंत्री ने महात्मा गांधी की जयंती पर उन्हें श्रद्धापूर्वक नमन किया

प्रधानमंत्री श्री नरेन्द्र मोदी ने महात्मा गांधी को उनकी जयंती पर श्रद्धापूर्वक नमन किया। अपने ट्वीट में प्रधानमंत्री ने कहा हैः “राष्ट्रपिता महात्मा गांधी को उनकी जन्म-जयंती पर विनम्र श्रद्धांजलि। पूज्य बापू का जीवन और आदर्श देश की हर पीढ़ी को कर्तव्य पथ पर चलने के लिए प्रेरित करता रहेगा। मैं गांधी जयंती पर श्रद्धेय बापू को श्रद्धापूर्वक नमन करता हूं। उनके उच्च सिद्धांत पूरे विश्व में प्रासंगिक हैं और लाखों लोगों को उनसे सम्बल मिलता है।”
कैबिनेट ने प्रधानमंत्री गरीब कल्याण अन्न योजना (पीएम-जीकेएवाई) की अवधि  6 माह (अप्रैल-सितंबर, 2022) और बढ़ाने को मंजूरी दी

इस कदम से समाज के गरीब और कमजोर वर्गों के लोग लाभान्वित होंगे पीएमजीकेएवाई के तहत लगभग 3.4 लाख करोड़ रुपये का वित्तीय परिव्यय और 1,000 एलएमटी से भी अधिक मुफ्त खाद्यान्न उपलब्ध कराया गया समाज के गरीब और कमजोर वर्गों के प्रति चिंता एवं संवेदनशीलता को ध्यान में रखते हुए प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल ने प्रधानमंत्री गरीब कल्याण अन्न योजना (पीएम-जीकेएवाई) की अवधि छह माह और यानी सितंबर 2022 (चरण VI) तक बढ़ा दी है। पीएम-जीकेएवाई का चरण-V मार्च 2022 में समाप्त होने वाला था। उल्‍लेखनीय है कि पीएम-जीकेएवाई को अप्रैल 2020 से ही दुनिया के सबसे बड़े खाद्य सुरक्षा कार्यक्रम के रूप में लागू किया जाता रहा है। सरकार ने अब तक लगभग 2.60 लाख करोड़ रुपये खर्च किए हैं एवं अगले 6 महीनों में सितंबर 2022 तक 80,000 करोड़ रुपये और खर्च किए जाएंगे जिससे पीएम-जीकेएवाई के तहत कुल खर्च लगभग 3.40 लाख करोड़ रुपये के आंकड़े को छू जाएगा। इस योजना के तहत पूरे भारत में लगभग 80 करोड़ लाभार्थियों को कवर किया जाएगा और पहले की तरह ही इस योजना के लिए आवश्‍यक धनराशि का इंतजाम पूरी तरह से भारत सरकार द्वारा ही किया जाएगा। भले ही कोविड–19 महामारी का प्रकोप काफी हद तक कम हो गया हो और देश में आर्थिक गतिविधियां निरंतर तेज गति पकड़ रही हों, लेकिन पीएम-जीकेएवाई की अवधि बढ़ाने से यह सुनिश्चित होगा कि आर्थिक रिकवरी के मौजूदा समय में कोई भी गरीब परिवार भूखा सोने पर विवश न हो। विस्तारित पीएम-जीकेएवाई के अंतर्गत, प्रत्येक लाभार्थी को एनएफएसए के तहत मिल रहे खाद्यान्न के अपने सामान्य कोटे के अलावा प्रति-व्यक्ति प्रति-माह, अतिरिक्त 5 किलो निःशुल्क राशन मिलेगा। इसका मतलब है कि प्रत्येक गरीब परिवार को सामान्य मात्रा से लगभग दोगुना राशन मिलेगा। उल्लेखनीय है कि सरकार ने पीएम-जीकेएवाई के तहत चरण V तक लगभग 759 एलएमटी खाद्यान्न निःशुल्क आवंटित किया था। इस विस्तार (चरण VI) के तहत, 244 एलएमटी निःशुल्क खाद्यान्न के साथ, पीएम-जीकेएवाई के तहत निःशुल्क खाद्यान्न का कुल आवंटन अब 1,003 एलएमटी हो गया है। देश भर में लगभग 5 लाख राशन की दुकानों पर लागू ‘एक राष्ट्र, एक राशन कार्ड’ (ओएनओआरसी) योजना के माध्यम से किसी भी प्रवासी श्रमिक या लाभार्थी द्वारा निःशुल्क राशन का लाभ उठाया जा सकता है। अब तक, इस योजना के तहत हुए 61 करोड़ से अधिक लेन-देन के जरिये लाभार्थियों को उनके घरों से दूर लाभ मिला है। सदी की सबसे भीषण महामारी के बावजूद, सरकार द्वारा किसानों को अब तक के सबसे अधिक भुगतान के साथ, अनाजों की अब तक की सबसे अधिक सरकारी खरीद के कारण यह संभव हुआ है। कृषि क्षेत्र में इस रिकॉर्ड उत्पादन के लिए भारतीय किसान, यानि ‘अन्नदाता‘- बधाई के पात्र हैं।
प्रधानमंत्री श्री नरेन्द्र मोदी ने रूसी संघ के राष्ट्रपति श्री व्लादिमीर पुतिन के साथ टेलीफोन पर बात की

प्रधानमंत्री श्री नरेन्द्र मोदी ने आज रूसी संघ के राष्ट्रपति महामहिम श्री व्लादिमीर पुतिन के साथ टेलीफोन पर बातचीत की। दोनों नेताओं ने एससीओ शिखर सम्मेलन के साथ-साथ समरकंद में अपनी बैठक के बाद, ऊर्जा के क्षेत्र में सहयोग, व्यापार और निवेश, रक्षा और सुरक्षा सहयोग और अन्य प्रमुख क्षेत्रों के साथ-साथ द्विपक्षीय संबंधों के कई पहलुओं की समीक्षा की। यूक्रेन में चल रहे संघर्ष के संदर्भ में, प्रधानमंत्री ने बातचीत और कूटनीति के अपने आह्वान को दोहराया क्योंकि यही एकमात्र उपाय है। प्रधानमंत्री ने राष्ट्रपति पुतिन को जी-20 में भारत की मौजूदा अध्यक्षता के बारे में जानकारी दी और इसकी प्रमुख प्राथमिकताओं पर प्रकाश डाला। उन्होंने शंघाई सहयोग संगठन की भारत की अध्यक्षता के दौरान दोनों देशों के एक साथ काम करने की भी उम्मीद जताई। दोनों नेताओं ने एक-दूसरे के साथ नियमित संपर्क में रहने पर सहमति व्यक्त की।
मंत्रिमंडल ने भारत और फ्रांस के बीच प्रवासन और गतिशीलता साझेदारी समझौते पर हस्‍ताक्षर को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने भारत और फ्रांस के बीच प्रवासन और गतिशीलता साझेदारी समझौते पर हस्‍ताक्षर को मंजूरी दे दी है। समझौते पर फ्रांस के राष्‍ट्रपति की आगामी भारत यात्रा के दौरान हस्‍ताक्षर होने की उम्‍मीद है। समझौता दोनों देशों के लोगों के बीच संपर्क बढ़ाने, छात्रों, शिक्षाविदों, अनुसंधानकर्ताओं और कौशल प्राप्‍त व्‍यावसायियों की आवाजाही बढ़ाने तथा दोनों पक्षों के बीच अवैध प्रवासन तथा मानव तस्‍करी से जुड़े मुद्दों पर सहयोग मजबूत करने की दिशा में महत्‍वपूर्ण मील का पत्‍थर साबित होगा। यह समझौता फ्रांस के साथ भारत के तेजी से बढ़ते संबंधों का गवाह है और दोनों पक्षों के बीच बढ़ते विश्‍वास और आत्‍मविश्‍वास का प्रतीक है। समझौता आरंभ में सात वर्ष की अवधि के लिए वैध होगा। समझौते में इसके स्‍वत: नवीकरण और एक संयुक्‍त कार्य दल के जरिये निगरानी तंत्र के प्रावधान को शमिल किया गया है।
प्रधानमंत्री ने तमिल नाडु के तंजावुर दुर्घटना में होने वाली जनहानि पर दुख व्यक्त किया

प्रधानमंत्री श्री नरेन्द्र मोदी ने तमिल नाडु के तंजावुर दुर्घटना में होने वाली जनहानि पर गहरा दुख व्यक्त किया है। श्री मोदी ने तमिल नाडु के तंजापुर दुर्घटना के पीड़ितों को प्रधानमंत्री राष्ट्रीय राहत कोष से अनुग्रह राशि दिये जाने की भी घोषणा की है। प्रधानमंत्री कार्यालय के श्रृंखलाबद्ध ट्वीट में कहा गया हैः “तमिल नाडु के तंजावुर की दुर्घटना से अत्यंत दुखी हूं। दुख की इस घड़ी में शोक-संतप्त परिवारों के साथ मेरी संवेदनायें। आशा करता हूं कि जो घायल हो गये हैं, वे जल्द स्वस्थ हो जायेंगेः प्रधानमंत्री।” “तमिल नाडु के तंजावुर दुर्घटना के प्रत्येक मृतक के निकटस्थ परिजनों को प्रधानमंत्री राष्ट्रीय राहत कोष से दो-दो लाख रुपये दिये जायेंगे। घायलों को 50-50 हजार रुपये दिये जायेंगेः प्रधानमंत्री।”
अफगानिस्‍तान में सलमा बांध परियोजना का संशोधित लागत अनुमान

प्रधानमंत्री श्री नरेन्‍द्र मोदी की अध्यक्षता में केंद्रीय मंत्रिमंडल ने अफगानिस्‍तान में सलमा बांध परियोजना के पुनर्निर्माण और उसे पूरा करने के लिए 1775.69 करोड़ रूपये के संशोधित लागत अनुमान (आरसीई) को मंजूरी दे दी है। इस परियोजना के जून, 2016 में पूरा होने की संभावना है। जल संसाधन मंत्रालय के तहत आने वाला एक केंद्रीय लोक उपक्रम मेसर्स डब्‍लूएपीसीओएस इस परियोजना को पूरा कर रहा है। इस परियोजना के सफलतापूर्वक पूरा होने के बाद ऊर्जा एवं जल की उपलब्‍धता, अफगानिस्‍तान के पश्चिमी क्षेत्र के संपूर्ण आर्थिक विकास में मुख्‍य भूमिका निभायेगी और अफगानिस्‍तान में भारत के लिए सद्भावना पैदा करेगी। इस परियोजना के तैयार हो जाने के बाद पश्चिमी अफगानिस्‍तान में ऊर्जा और कृषि जरूरतें पूरी हो सकेंगी। भारतीय रूपये और अमरीकी डॉलर की विदेशी विनिमय दर में भिन्‍नता, परियोजना पूरी होने की समय सीमा बढ़ने के कारण परामर्श शुल्‍क में हुई वृद्धि, अफगानी कर्मियों के प्रशिक्षण के चलते इस परियोजना की लागत में संशोधन आवश्‍यक हो गया था। पृ‍ष्‍ठभूमि:- हरी नदी के ऊपर बनने वाले इस बांध की ऊंचाई 107.5 मीटर होगी। इस बांध पर 14-14 मेगावाट की तीन पनबिजली परियोजनाएं लगेंगी। इसके अलावा 75,000 हेक्‍टेयर भूमि की सिंचाई के लिए पानी छोड़ने का प्रावधान भी किया गया है। परियोजना पूरी होने के बाद ऊर्जा एवं जल की उपलब्‍धता संभवत: अफगानिस्‍तान के पश्चिमी क्षेत्र के संपूर्ण आर्थिक विकास में सहायक होंगी।
प्रधानमंत्री ने सिख नव वर्ष पर देशवासियों को बधाई दी

प्रधानमंत्री ने सिख नव वर्ष के शुभारंभ पर देशवासियों को बधाई दी है। एक ट्वीट में प्रधानमंत्री ने कहा हैः “सिख नव वर्ष के शुभारंभ पर बधाई। वाहे गुरु सबको उत्तम स्वास्थ्य और समृद्धि का आशीर्वाद दें। गुरु साहिब की शिक्षाओं का प्रकाश पूरे विश्व को जगमगाता रहे।”
प्रधानमंत्री ने पिछले महीने के मन की बात कार्यक्रम में साझा किए गए दिलचस्प पहलुओं को पुस्तिका में साझा किया

प्रधानमंत्री श्री नरेन्द्र मोदी ने पिछले महीने के #मन की बात कार्यक्रम में साझा किए गए दिलचस्प पहलुओं को एक पुस्तिका में साझा किया है। पुस्तिका में उन लोगों के साक्षात्कार हैं, जिनकी चर्चा पिछले महीने मन की बात कार्यक्रम में की गई थी। प्रधानमंत्री ने यह भी बताया कि इस महीने का मन की बात कार्यक्रम 27 मार्च 2022 को सुबह 11 बजे होगा। एक ट्वीट में प्रधानमंत्री ने कहा; "एक संक्षिप्त पुस्तिका में पिछले महीने के #मनकीबात कार्यक्रम के दिलचस्प पहलुओं की जानकारी दी गई है, जिसमें कुछ लोगों के साक्षात्कार भी शामिल हैं जिनकी चर्चा हुई थी। इस महीने के कार्यक्रम में 27 तारीख को सुबह 11 बजे आपके शामिल होने का इंतजार रहेगा।" http://davp.nic.in/ebook/mib/mannkibaat/index.html
सुश्री निक्की हैली ने प्रधानमंत्री से मुलाकात की

दक्षिणी कैरोलिना की राज्यपाल सुश्री निक्की हेली ने रविवार को प्रधानमंत्री श्री नरेन्द्र मोदी से मुलाकात की। मुलाकात के दौरान उन्होनें दक्षिणी कैरोलिना और भारत के बीच आपसी संबधों को और प्रगाढ़ बनाने की इच्छा व्यक्त की। प्रधानमंत्री श्री नरेन्द्र मोदी ने निक्की हैली को भारत यात्रा का निमंत्रण दिया।
प्रधानमंत्री ने नवरात्रि के पावन अवसर पर राष्ट्र को शुभकामनाएं दी

“नवरात्रि का पावन त्योहार शुरू हो गया हैं। मैं हर व्यक्ति को हार्दिक शुभकामनाएं देता हूं। हम मां जगदम्बा को झुककर नमन करते हैं और उनका आशीर्वाद लेते हैं। मां जगदम्बा हमें जीवन में शक्ति प्रदान करें, अच्छा स्वास्थ्य और समृद्धि और हमें गरीबों की सेवा करने के लिए प्रेरणा देती रहे।” प्रधानमंत्री ने कहा, “नवरात्रि की हार्दिक शुभकामनायें। मां जगदम्बा सबके जीवन मे सुख, समृद्धि और शांति का वरदान दे। जय माता दी।”
प्रधानमंत्री ने डायमंड लीग ट्रॉफी जीतने पर नीरज चोपड़ा को बधाई दी

प्रधानमंत्री श्री नरेन्द्र मोदी ने प्रतिष्ठित डायमंड लीग ट्रॉफी जीतने वाले पहले भारतीय होने पर नीरज चोपड़ा को एक बार फिर से इतिहास रचने के लिए बधाई दी है। एक ट्वीट में प्रधानमंत्री ने कहा; "प्रतिष्ठित डायमंड लीग ट्रॉफी जीतने वाले पहले भारतीय होने पर @Neeraj_chopra1 को एक बार फिर से इतिहास रचने के लिए बधाई। उन्होंने महान समर्पण और निरंतरता का प्रदर्शन किया है। उनकी बार-बार की सफलताओं से पता चलता है कि भारतीय एथलेटिक्स शानदार प्रगति कर रहा है।" एमजी/एएम/जेके/सीएस
प्रधानमंत्री ने नवरोज के अवसर पर पारसी समुदाय के लोगों को बधाई दी

प्रधानमंत्री श्री नरेंद्र मोदी ने पारसी समुदाय के नववर्ष नवरोज के अवसर पर इस समुदाय को बधाई दी है। अपने संदेश में प्रधानमंत्री ने कहा –‘’सभी पारसी मित्रों को नवरोज मुबारक। मेरी प्रार्थना है कि यह वर्ष प्रसन्‍नता, समृद्धि और अच्‍छे स्‍वास्‍थ्‍य से भरपूर हो।
एशिया-प्रशांत और हिंद महासागर क्षेत्र के लिए अमेरिका एवं भारत का संयुक्‍त रणनीतिक विजन

एशिया-प्रशांत और हिंद महासागर क्षेत्र को आपस में जोड़ने वाले विश्‍व के दो बड़े लोकतंत्र के नेताओं के तौर पर हमने इस क्षेत्र के लिए एक संयुक्‍त रणनीतिक विजन पर हामी भरी है। यह हमारी इस रजामंदी को भी दर्शाता है कि इन क्षेत्रों में शांति, समृद्धि एवं स्‍थिरता सुनिश्‍चित करने के लिए अमेरिका एवं भारत के बीच और ज्‍यादा घनिष्‍ठ साझेदारी अत्‍यंत जरूरी है। भारत और अमेरिका क्षेत्रीय एवं वैश्‍विक विकास को तेज रफ्तार प्रदान करने में सक्षम हैं। अफ्रीका से लेकर पूर्वी एशिया तक हम अपनी साझेदारी के जरिए सतत एवं समावेशी विकास और क्षेत्रीय कनेक्‍टिविटी को प्रोत्साहित करेंगे। इसके तहत इच्‍छुक भागीदारों से भी गठबंधन किया जाएगा ताकि गरीबी के समस्‍या से निपटने और व्‍यापक स्‍तर पर समृद्धि सुनिश्‍चित करने में आसानी हो सके। क्षेत्रीय आर्थिक एकीकरण में सहयोग देने के लिए हम कहीं ज्‍यादा तेजी से ढांचागत कनेक्‍टिविटी और आर्थिक विकास को कुछ इस तरह से बढ़ावा देंगे जिससे दक्षिण, दक्षिण-पूर्व एवं मध्‍य एशिया का आपस में जुड़ाव हो सकेगा। इसके साथ ही ऊर्जा के ट्रांसमिशन के अलावा मुक्‍त व्यापार एवं जनसंपर्क को भी बढ़ावा दिया जाएगा। किसी भी क्षेत्र में समृद्धि दरअसल सुरक्षा पर निर्भर करती है। हमारा विशेष ध्‍यान समुद्री सुरक्षा की अहमियत पर है। हम समूचे क्षेत्र, विशेषकर दक्षिण चीन सागर में नौवहन तथा इस क्षेत्र के ऊपर हवाई उड़ान की आजादी की अहमियत से भी वाकिफ हैं। हम सभी पक्षों का आह्वान करते हैं कि वे ताकत का इस्‍तेमाल करने अथवा धमकी देने से बचें और अंतर्राष्‍ट्रीय कानून के मान्‍य सिद्धांतों के अनुरूप सभी शांतिपूर्ण उपायों के जरिए क्षेत्रीय एवं समुद्री विवादों को निपटाने पर अपना ध्‍यान केंद्रित करें। हम इस क्षेत्र में आतंकवाद, पायरेसी और व्‍यापक जनसंहार को अन्जाम देने वाले हथियारों के प्रसार का विरोध करते हैं। हम उन साझा मूल्‍यों को बढ़ावा देने के लिए मिलजुल कर काम करेंगे जिन्होंने हमारे देशों को महान बनाया है। अगले पांच वर्षों के दौरान हम क्षेत्रीय स्‍तर पर होने वाली बातचीत को और आगे बढ़ाएंगे, इस क्षेत्र के अन्‍य देशों के साथ त्रिपक्षीय सलाह-मशविरा में निवेश करेंगे और अतिरिक्‍त बहुपक्षीय अवसरों की तलाश करेंगे।
प्रधानमंत्री 11 दिसंबर को  उत्तरप्रदेश में बलरामपुर का दौरा करेंगे और सरयू नहर राष्ट्रीय परियोजना का उद्घाटन करेंगे

लगभग चार दशकों से लंबित परियोजना चार वर्षों में पूरी की गई प्रधानमंत्री के राष्ट्रीय महत्त्व की दीर्घकाल से लंबित पड़ी परियोजनाओं को प्राथमिकता देने तथा किसान कल्याण और उनके सशक्तिकरण के विषय में दृष्टिकोण की बदौलत यह परियोजना पूर्ण हुई परियोजना से 14 लाख हेक्टेयर से अधिक खेतों की सिंचाई के लिये पानी की उपलब्धता सुनिश्चित होगी तथा पूर्वी उत्तरप्रदेश के 6200 से अधिक गांवों के लगभग 29 लाख किसानों को लाभ पहुंचेगा किसान अब क्षेत्र की कृषि क्षमता को बढ़ाने में समर्थ होंगे परियोजना में पांच नदियों – घाघरा, सरयू, राप्ती, बाणगंगा और रोहिणी को आपस में जोड़ना भी शामिल प्रधानमंत्री श्री नरेन्द्र मोदी बलरामपुर, उत्तरप्रदेश का दौरा करेंगे और 11 दिसंबर को लगभग एक बजे अपराह्न सरयू नहर राष्ट्रीय परियोजना का उद्घाटन करेंगे। वर्ष 1978 में परियोजना पर काम शुरू हो गया था, लेकिन बजटीय समर्थन की निरंतरता, अंतर-विभागीय समन्वय और समुचित निगरानी के अभाव में, परियोजना टलती गई तथा लगभग चार दशक बीत जाने के बाद भी पूरी नहीं हो सकी थी। किसान कल्याण और उनके सशक्तिकरण तथा राष्ट्रीय महत्त्व के लंबे समय से टलती आ रही है, परियोजनाओं को प्राथमिकता के आधार पर पूरा करने के प्रधानमंत्री के नजरिये की बदौलत इस परियोजना पर आवश्यक ध्यान दिया गया। परिणामस्वरूप 2016 में, इस परियोजना को प्रधानमंत्री कृषि संचयी योजना में शामिल किया गया और इसे समयबद्ध तरीके से पूरा करने का लक्ष्य निर्धारित किया गया। इस प्रयास में, नई नहरों के निर्माण के लिये नये सिरे से भूमि अधिग्रहण करने तथा परियोजना की खामियों को दूर करने के लिये नये समाधान किये गये। साथ ही पहले जो भूमि अधिग्रहण किया गया था, उससे सम्बंधित लंबित मुकदमों को निपटाया गया। नये सिरे से ध्यान देने के कारण परियोजना लगभग चार वर्षों में ही पूरी कर ली गई। सरयू नहर राष्ट्रीय परियोजना के निर्माण की कुल लागत 9800 करोड़ रुपये से अधिक है, जिसमें से 4600 करोड़ रुपये से अधिक का प्रावधान पिछले चार वर्षों में किया गया। परियोजना में पांच नदियों – घाघरा, सरयू, राप्ती, बाणगंगा और रोहिणी को आपस में जोड़ने का भी प्रावधान किया गया है, ताकि क्षेत्र के लिये जल संसाधन का समुचित उपयोग सुनिश्चित हो सके। परियोजना से 14 लाख हेक्टेयर से अधिक खेतों की सिंचाई के लिये पानी की उपलब्धता सुनिश्चित होगी तथा पूर्वी उत्तरप्रदेश के 6200 से अधिक गांवों के लगभग 29 लाख किसानों को लाभ पहुंचेगा। इससे पूर्वी उत्तरप्रदेश के नौ जिलों – बहराइच, श्रावस्ती, बलरामपुर, गोण्डा, सिद्धार्थनगर, बस्ती, संत कबीर नगर, गोरखपुर और महाराजगंज को लाभ मिलेगा। क्षेत्र के किसान, जो परियोजना में अत्यधिक देरी की वजह से सबसे ज्यादा नुकसान में थे, अब उन्नत सिंचाई क्षमता से उन्हें बहुत फायदा पहुंचेगा। अब वे बड़े पैमाने पर फसल की पैदावार कर सकेंगे और क्षेत्र की कृषि क्षमता को बढ़ाने में समर्थ होंगे।
प्रधानमंत्री ने श्री अटल बिहारी वाजपेयी को उनकी जयंती पर श्रद्धांजलि अर्पित की

प्रधानमंत्री श्री नरेन्‍द्र मोदी ने श्री अटल बिहारी वाजपेयी को उनकी जयंती पर श्रद्धांजलि अर्पित की है। अपने संदेश में प्रधानमंत्री ने कहा, ‘अटलजी को उनके जन्‍मदिन पर श्रद्धां‍जलि अर्पित करता हूं। हम एक ऐसे भारत के निर्माण के लिए अपना संकल्‍प दोहराते हैं, जिसकी उन्‍होंने कल्‍पना की थी।’